《杜鹃花》
宋代·舒岳祥

杜陵野老拜杜鹃，念渠蜀王身所变。
我今流涕杜鹃花，为是此禽流备溅。
嗟哉杜宇何其愚，万事成败皆斯须。
一枰黑白翻覆手，揖让放弑皆丘墟。
汝初一身今百亿，凝滞结恋胡为乎。
尔生不能存社稷，死怨谢豹何区区。
至今有子不自保，寄巢生育非良图。
百亿禽分百亿花，数若恒河沙复沙。
此花开时此鸟至，青枫苦竹为其家。
锦官玉垒不可念，翠华黄屋天之涯。
不闻十月杜鹃鸟，只见十月杜鹃花。
何必看花与听鸟，老夫日日自思家。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。